Wie moet pa staan?Hier gaan ons alweer … en ek verwys nie na die televisieprogram met dieselfde naam nie, maar na die Superrugbyreeks. Die oud-Springbok-afrigter Nick Mallett het Saterdag tereg sy mond uitgespoel toe hy na die vertoning van die Japanse Sunwolves teen die Lions op Ellispark verwys het. Dalk moet ʼn mens die Lions meer krediet gee, wat alles op volle vaart gedoen het, wat 14 drieë gedruk het en met 94-7 geseëvier het, maar vir die Sanzaar-rugbybase en die Sunwolves wag daar yslike hoofbrekens. Vroeër vanjaar is die Sunwolves met 83-17 deur die Hurricanes vermorsel, die Crusaders het met 50-3 gewen, en Saterdag was dit byna ʼn honderdtal. Ontwikkeling? Soos ek dit verstaan, word die spelers deur die Sunwolves uitgenooi om Superrugby te speel. Maar aangesien die groot maatskappye soos Toshiba, Panasonic, Honda, Toyota, Kobe Steel, Ricoh en Canon die Japanse spanne besit, en die spelers se salarisse betaal, watter maatskappye sal hul hoogsbetaalde spelers vrystel en aan beserings blootstel? Japan val ook in die Noordelike Halfrond en sy topligas word van Augustus af tot in Februarie beslis. Kry die Japanse spelers dus werklik ʼn behoorlike ruskans? Kom ons maak sommetjies. Die Sunwolves kon nog net twee wedstryde in twee reekse wen, vanjaar teen die Bulls (eina!) en verlede jaar teen die Jaguares. Verlede jaar, toe hulle in die swakker groep saam met van die Suid-Afrikaanse en Aussie-spanne meegeding het, was hul gemiddelde telling 42-20 (vir die teenstanders). Vanjaar in die sterker afdeling (teen die Nieu-Seelandse spanne) is dit 46-19. Hoe kan ʼn span groei as hy weekliks slae kry, wanneer sy pak opgefrommel word en sy verdediging veel te wense oorlaat? Dit laat ʼn mens die soveelste keer die vraag stel hoekom die Southern Kings en Cheetahs in aanstaande jaar se reeks in die stof gaan byt (neem tog die besluit sodat ons kan aanbeweeg) en die Sunwolves en Aussies ploeter voort?